Document ID: 32013D0188

KOMISJONI RAKENDUSOTSUS,
18. aprill 2013,
nõukogu määruse (EÜ) nr 1/2005 (mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97) kohaselt tehtud mittediskrimineerivaid kontrolle käsitlevate aastaaruannete kohta
(teatavaks tehtud numbri C(2013) 2098 all)
(EMPs kohaldatav tekst)
(2013/188/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 22. detsembri 2004. aasta määrust (EÜ) nr 1/2005, mis käsitleb loomade kaitset vedamise ja sellega seonduvate toimingute ajal ning millega muudetakse direktiive 64/432/EMÜ ja 93/119/EÜ ning määrust (EÜ) nr 1255/97, (1) eelkõige selle artikli 30 lõiget 2,
ning arvestades järgmist:
(1)
Määrusega (EÜ) nr 1/2005 on kehtestatud ELi piires selgroogsete elusloomade vedamise eeskirjad, kaasa arvatud eeskirjad ELi tolliterritooriumile sisenevate või sealt väljuvate partiide eriomaste kontrollide kohta, mida peavad tegema ametiisikud. Määruse (EÜ) nr 1/2005 artikli 27 lõikega 1 on ette nähtud, et pädev asutus peab kontrollima käesoleva määruse nõuete täitmist, tehes mittediskrimineerivaid loomade, veovahendite ja saatedokumentide kontrolle (edaspidi „mittediskrimineerivad kontrollid”).
(2)
Lisaks on määruse (EÜ) nr 1/2005 artikli 27 lõikega 2 ette nähtud, et liikmesriigid peavad esitama komisjonile iga aasta 30. juuniks mittediskrimineerivate kontrollide aastaaruande eelnenud aasta kohta (edaspidi „aastaaruanne”). Aastaaruandele tuleb lisada peamiste avastatud puuduste analüüs ja tegevuskava nende kõrvaldamiseks.
(3)
Komisjoni aruandes Euroopa Parlamendile ja nõukogule nõukogu määruse (EÜ) nr 1/2005 (mis käsitleb loomade kaitset vedamise ajal) mõju kohta (2) leiti, et tuleks võtta vastu rakendusmeetmed liikmesriikide pädevate asutuste tehtavate kontrollide kohta, nagu on sätestatud määruse (EÜ) nr 1/2005 artikli 27 lõikes 1.
(4)
Aruandes järeldati samuti, et tuleks jätkata aruandlussüsteemi ülesehituse ühtlustamist, et saada paremaid ja võrreldavamaid andmeid.
(5)
Seetõttu tuleks käesoleva otsusega kehtestada aastaaruannete ühtlustatud näidisvorm ning näha ette aastaaruannete elektrooniline esitamine komisjonile, et vähendada liikmesriikide halduskoormust.
(6)
Pädev asutus teeb mittediskrimineerivaid kontrolle teekonna eri etappidel. Kontrollid toimuvad enne väljumist, teekonna vältel, sihtkohta jõudmisel ja pärast teekonna lõppu. Mittediskrimineeriva kontrolli käigus võib pädev asutus kontrollide kaudu kindlaks teha, kas ELi õigusakte järgitakse. Võidakse kontrollida, kas loomad on veovalmis, kas veovahend vastab ELi õigusaktide nõuetele või kas loomade vedajal on olemas vajalikud load. Vedajale kontrollist ette teatamine on lubatud, kuid ei ole kohustuslik.
(7)
Vedajad eeldavad sageli, et mittediskrimineerivad kontrollid toimuvad enne pikki teekondi liikmesriikide ja kolmandate riikide vahel ning pärast sihtkohta jõudmist, kui tegu on tapamajaga, ning et kõnealused mittediskrimineerivad kontrollid hõlmavad sageli suure hulga loomade kontrollimist. Seetõttu tuleks kõnealused mittediskrimineerivad kontrollid eristada aastaaruannetes pistelistest ja riskipõhistest mittediskrimineerivatest kontrollidest, mis toimuvad tavaliselt ootamatult ja võivad hõlmata väiksemat loomade hulka.
(8)
Enne teekonna algust või teekonnal tehtavad mittediskrimineerivad kontrollid hõlmavad olukordi, kus pädev asutus kontrollib saatedokumente, mida talle nõuete kohaselt esitada tuleb. Kõnealuseid mittediskrimineerivaid kontrolle tuleks kajastamisel eristada pärast teekonna lõppu tehtavatest mittediskrimineerivatest kontrollidest, mis hõlmavad teekonnalehtede või navigatsioonisüsteemide väljatrükkide kontrollimist ja mille ainus eesmärk on kontrollida vastavust määruse (EÜ) nr 1/2005 I lisa V peatüki 1. jao punktides 1.4, 1.5, 1.7 ja 1.8 teekonnakestuste ja puhkeperioodidega seoses sätestatud nõuetele.
(9)
Seetõttu peaks käesolev otsus mittediskrimineerivate kontrollide käigus kogutud teabe nõuetekohase võrdlemise tagamiseks ette nägema kolme mittediskrimineeriva kontrolli liigi eristamise ning nende kohta esitatava teabe eraldi käsitlemise aastaaruannetes. Mittediskrimineeriva kontrolli kolm liiki peaksid hõlmama järgmisi valdkondi: a) mittediskrimineeriv kontroll lähtekohas enne loomade vedu liikmesriikide ja kolmandate riikide vahelisel pikal teekonnal ning sihtkohas pärast loomade veovahendilt mahalaadimist, kui sihtkoht on tapamaja; b) mittediskrimineeriv kontroll vedamise ajal ning c) mittediskrimineeriv kontroll, mis tehakse pärast veo lõpuleviimist, et kontrollida vastavust teekonna pikkuse ja puhkeperioodidega seotud nõuetele.
(10)
Mittediskrimineeriva kontrolli käigus võib pädev asutus kontrollida ühte looma või enamaid loomi, veovahendit ja saatedokumente. Mittediskrimineeriva kontrolli tulemusel võib pädev asutus avastada määruse (EÜ) nr 1/2005 nõuetele mittevastavuse juhtumeid ja võtta meetmeid mittevastavusega tegelemiseks. Kõnealuste mittediskrimineerivate kontrollide tulemuste nõuetekohaseks võrdlemiseks liikmesriikides on oluline, et nende arvestus ja aruandlus oleks ühetaoline.
(11)
Käesolevat otsust tuleks kohaldada 1. jaanuarist 2015, et anda liikmesriikidele piisavalt aega riiklike andmekogumissüsteemide kohandamiseks teabega, mis peab käesoleva otsuse kohaselt aastaaruannetes esitatud olema.
(12)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Reguleerimisese ja reguleerimisala
Käesoleva otsusega kehtestatakse eeskirjad mittediskrimineerivate kontrollide aastaaruannete kohta (edaspidi „aastaaruanded”), mida liikmesriigid peavad määruse (EÜ) nr 1/2005 artikli 27 lõike 2 kohaselt komisjonile esitama iga aasta 30. juuniks.
Kõnealuseid eeskirju kohaldatakse teabe suhtes, mida liikmesriigid peavad esitama aastaaruannetes, mis käsitlevad pädevate asutuste määruse (EÜ) nr 1/2005 artikli 27 lõike 1 kohaselt tehtavaid mittediskrimineerivaid loomade, veovahendite ja saatedokumentide kontrolle (edaspidi „mittediskrimineerivad kontrollid”) ning aastaaruannete komisjonile esitamise viisi.
Artikkel 2
Aastaaruannetes esitatav teave ja aastaaruande näidisvorm
1. Aastaaruanded peavad sisaldama mittediskrimineerivate kontrollide kohta järgmist teavet, mis on jaotatud loomaliikide ja mittediskrimineeriva kontrolli liigi kaupa ning on kooskõlas käesoleva otsuse I lisas osutatuga ja käesoleva otsuse II lisas esitatud selgitavate märkustega:
a)
pädeva asutuse tehtud eri liiki mittediskrimineerivate kontrollide (mille käigus on kontrollitud loomi, veovahendeid ja saatedokumente) koguarv, millele on viidatud I lisa 2. osa tabeli 1 jaotises A ja II lisa 1. osas;
b)
pädeva asutuse poolt mittediskrimineerivate kontrollide käigus kontrollitud loomade, veovahendite ja saatedokumentide arv, millele on viidatud I lisa 2. osa tabeli 1 jaotises B ja mille puhul võetakse arvesse üksnes:
i)
füüsiliselt kontrollitud loomade arvu;
ii)
füüsiliselt kontrollitud veovahendite arvu; kõnealune kategooria ei hõlma samas kontrolle, mis moodustavad osa määruse (EÜ) nr 1/2005 artikli 7 kohasest kasutusse lubamise menetlusest;
iii)
pädevale asutusele kättesaadavaks tehtud ja asutuse poolt kontrollitud saatedokumentide (millele on viidatud määruse (EÜ) nr 1/2005 artikli 4 lõikes 2 ning artikli 6 lõigetes 1, 5, 8 ja 9 ning määruse II lisa punktides 5 ja 8) arvu.
Kui ühe kontrolli käigus on kontrollitud enam kui ühte saatedokumenti, võib seda pidada ühe dokumendi kontrollimiseks;
c)
pädeva asutuse tehtud mittediskrimineerivate kontrollide käigus avastatud määruse (EÜ) nr 1/2005 nõuetele mittevastavuse juhtumite kategooria ja arv, millele on viidatud käesoleva otsuse I lisa 2. osa tabelis 2 ja II lisa 2. osas;
d)
määruse (EÜ) nr 1/2005 nõuetele mittevastavuse juhtumite avastamise järel pädeva asutuse võetud meetmete kategooria ja arv, millele on viidatud käesoleva otsuse I lisa 2. osa tabelis 3 ja II lisa 3. osas;
e)
mittediskrimineerivatel kontrollimistel kindlaks tehtud peamiste puuduste analüüs ja nende kõrvaldamise tegevuskava, millele on viidatud I lisa 3. osas.
2. Aastaaruanne esitatakse komisjonile elektroonilisel kujul kooskõlas I lisas sätestatud aastaaruande näidisvormiga ning koostatakse II lisas esitatud selgitavaid märkusi arvestades.
Artikkel 3
Kohaldamine
Käesolevat otsust kohaldatakse alates 1. jaanuarist 2015.
Artikkel 4
Adressaadid
Käesolev otsus on adresseeritud liikmesriikidele.
Brüssel, 18. aprill 2013

Labels: 12
3
8
6